মণিপুরের মুখ্যমন্ত্রীর পদ থেকে পদত্যাগ করলেন বীরেন সিং

ইম্ফল: মণিপুরের (Manipur) মুখ্যমন্ত্রীর (Chief Minister) পদ থেকে পদত্যাগ করলেন বীরেন সিং (Biren Singh)। রবিরার সন্ধ্যায় রাজ্যপাল অজয় ভাল্লার (Governor Ajay Bhalla) কাছে পদত্যাগপত্র তুলে দেন মুখ্যমন্ত্রী। বিগত দু বছর ধরে অশান্ত মণিপুর। বিরোধীদের লাগাতার চাপের মুখেই ইস্তফা বীরেন সিংয়ের। বিরোধীদের অভিযোগ, মণিপুরকে শান্ত করতে ব্যর্থ মুখ্যমন্ত্রী।

জানা গেছে, কেন্দ্রীয় স্বরাষ্ট্রমন্ত্রী অমিত শাহ (Amit Shah) ও জেপি নাড্ডার (Jp Nadda) সঙ্গে বৈঠকের পর ইম্ফলে ফিরেই ইস্তফা দেওয়ার কথা ঘোষণা করেছেন বীরেন সিং।

আরও পড়ুন: অতিশীর পদত্যাগ পত্র গ্রহণ লেফটেন্যান্ট গভর্নর ভিকে সাক্সেনার

সূত্রের খবর, পদত্যাগ পত্রে বীরেন লিখেছেন, এত দিন মণিপুরের মানুষকে যে সেবা দিতে পেরেছি, সেটি আমার কাছে খুব সম্মানের। এটা মণিপুরবাসীর স্বার্থ রক্ষার জন্য সময়োপযোগী পদক্ষেপ করা এবং নানা উন্নয়নমূলক প্রকল্প বাস্তবায়িত করার জন্য আমি কেন্দ্রীয় সরকারের কাছে চির কৃতজ্ঞ।’’

আগামিকাল, মণিপুরে বাজেট অধিবেশন শুরু হওয়ার কথা ছিল। সেখানে মণিপুর হিংসা নিয়ে সরকারের বিরুদ্ধে অনাস্থা প্রস্তাব আনার কথা ছিল কংগ্রেসের। তার আগেই হঠাৎ করে মুখ্যমন্ত্রীর পদ থেকে ইস্তফা দিলেন বীরেন।

উল্লেখ্য, ১৫ মার্চ ২০১৭ তারিখে বীরেন সিং মণিপুরের মুখ্যমন্ত্রী হিসেবে শপথ গ্রহণ করেন। বীরেন ছিলেন মণিপুরে প্রথমবারের মতো বিজেপির মুখ্যমন্ত্রী।